Tudorel Toader va scrie ”posibila” sesizare a CCR pentru conflict de natură constituţională între Guvern şi preşedintele Iohannis din cauza refuzului de a-i revoca pe cei doi miniștri

Prezent la şedinţa Biroului Permanent Naţional al PSD, ministrul justiției, Tudorel Toader, a anunțat că guvernul ar putea sesiza Curtea Constituțională după ce preşedintele Iohannis a refuzat să semneze decretele pentru revocarea miniștrilor Paul Stănescu și Lucian Șova, precum și cele pentru numirea altor doi miniştri validaţi de conducerea PSD, Lia Olguța Vasilescu și Mircea Drăghici, potrivit Agerpres.

„Un subiect discutat – care este calea de urmat pornind de la împrejurarea faptului că doi miniştri au fost refuzaţi pentru a fi numiţi în Guvernul României. (…) Mi-am menţinut punctul de vedere. Săptămâna aceasta, până luni, voi redacta un draft, un proiect de sesizare, posibilă sesizare a CCR pentru un conflict juridic de natură constituţională între Guvernul României, pe de o parte, şi preşedintele Republicii pe de altă parte, conflict rezultat din refuzul preşedintelui de revocare şi respectiv de semnare a miniştrilor propuşi. (…) Posibila sesizare, dacă va veni, va veni de la Guvern – parte a conflictului, adică sub semnătura doamnei premier”, a declarat ministrul Justiţiei la Parlament.

El a precizat că până luni va redacta un draft privind o posibilă sesizare a CCR pentru un conflict juridic de natură constituţională între Guvern şi preşedinte.

„Săptămâna aceasta, până luni, voi redacta un draft, un proiect de sesizare, o posibilă sesizare a CCR pentru un conflict juridic de natură constituţională între Guvernul României, pe de o parte, şi preşedintele Republicii, pe de altă parte, conflict rezultat din refuzul preşedintelui de revocare şi respectiv de semnare a miniştrilor propuşi”, a declarat ministrul Justiţiei la Parlament.

El a spus că acest lucru nu înseamnă că s-a luat o decizie în acest sens.

„Nu înseamnă că s-a luat decizia. Înseamnă că la nivelul MJ vom redacta acest proiect de posibilă sesizare a CCR. În cursul zilei de luni îl vom prezenta, îl vom discuta şi apoi cei care au competenţele de a decide vor decide dacă vor sesiza sau nu Curtea cu un astfel de conflict, posibila sesizare venind, cel mai probabil, dacă va veni, de la Guvern, parte a conflictului, adică sub semnătura doamnei premier”, a adăugat Toader.

La rândul său, Liviu Dragnea a declarat că în şedinţa coaliţiei de la începutul săptămânii viitoare se va decide calea de urmat, în cazul în care şeful statului Klaus Iohannis va refuza să îşi îndeplinească atribuţiile legale în ceea ce priveşte numirea unor noi miniştri, subliniind că ministrul Justiţiei, Tudorel Toader, va întocmi un draft pentru o posibilă sesizare la CCR în legătură cu un conflict juridic de natură constituţională.

„Am avut o şedinţă de BPN unde am discutat două chestiuni punctuale. Din acest motiv l-am invitat şi pe domnul ministru Toader – şi anume situaţia în care ne aflăm în urma refuzului preşedintelui Iohannis de a elibera din funcţie doi miniştri şi de a numi în funcţie două persoane propuse. (…) I s-a solicitat domnului ministru Toader ca până la sfârşitul săptămânii să întocmească un draft pentru o posibilă sesizare la CCR cu privire la un conflict juridic de natură constituţională în cazul în care şi după 1 Decembrie preşedintele va refuza să îşi îndeplinească atributele constituţionale şi să ia act de solicitările prim-ministrului. În funcţie de ce va face preşedintele Iohannis, luni, într-o discuţie în coaliţie, vom hotărî calea de urmat. Nu vom putea sta la nesfârşit cu un Guvern în care preşedintele vrea să se implice fără să aibă competenţă constituţională”, a precizat Dragnea, la Parlament.

El a spus că PSD nu ia în calcul un demers de suspendare din funcţie a preşedintelui.

Joi, preşedintele Klaus Iohannis a anunţat că noua propunere de remaniere a PSD va fi analizată după Ziua Naţională.

Foto: Tudorel Toader la PSD (Inquam / George Călin)